Dieretuin verf glo donkie om soos sebra te lykFoto: Mahmoud Sarhan, Facebook ŉ Dieretuin in Egipte ontken dat hy swart strepe op ŉ donkie geverf het om dié soos ŉ sebra te laat lyk. Mahmoud Sarhan, ŉ student van Port Said in Egipte, het foto’s van die “sebra” op Facebook gepubliseer nadat hy die Kaïro- internasionale tuin munisipale park besoek het. Hy het gesê die swart strepe het begin afsmeer in die hitte en die dier se gesig en ore lyk eerder soos ŉ donkie sŉ, berig CNN. Die dieretuin hou egter vol dit is ŉ regte sebra. “Die dier is nie geverf nie,” het Mohammed Sultan, direkteur van die dieretuin, aan Egipte se Youm 7-nuuskanaal gesê. Sarhan se foto’s word intussen wyd op sosiale media versprei en ŉ paar kenners het ook van hulle laat hoor. Delcianna Winders, adjunkpresident van Peta (People for the Ethical Treatment of Animals), het gesê dit wil voorkom of die dier nie goed versorg word nie. “Geen gerespekteerde instansie wat na diere omsien sal ŉ donkie onderwerp aan die stres om met chemikalieë gespuit te word nie – dit kan boonop ŉ allergiese reaksie veroorsaak. Peta hoop dat owerhede in Kaïro ten volle sal ondersoek instel,” het Winders aan CNN gesê.